Tamayo

* Anime
* Manga

Na **Tamayo** és un personatge de Kimetsu no Yaiba. Es tracta d'un dimoni que exerceix de metge i que ben aviat esdevé aliada d'en Tanjiro Kamado.

## Aparença

Na Tamayo encarna la forma d'una dona bella amb els cabells foscos i llargs, amb una clenxa al mig i lligats en un monyo gran fixat amb una agulla floral. Té els ulls grossos de color porpra, sense pupil·les, la cara pàl·lida i els llavis pintats de color grana.

Porta un kimono llarg de color morat fosc decorat amb motius florals de blanques liles, flors vermelles i fulles verdes; un *obi* llis de color clar, uns calcetins blancs i sandàlies *zōri* violetes.

En el passat en lloc d'un monyo portava els cabells lligats en una coa.

## Personalitat

És una persona amable, sàvia i molt intel·ligent. Després d'haver dedicat gran part de la seva vida a la recerca científica envers els dimonis i els processos de transformació d'aquests, esdevé un dels personatges de la història amb més coneixements sobre el tema.

Tot i la mala relació que impera entre humans i dimonis, ella no és hostil envers els humans: s'hi avé i es mostra activament solidària amb aquests, exercint de metge entre els humans que necessiten dels seus serveis. De fet, en cert moment de la història tracta en Tanjiro Kamado.

Es pot afirmar que na Tamayo té un posicionament fortament contrari a la violència, en lloc de matar humans, opta per **comprar sang de donants** sota consentiment per a sobreviure. En aquest sentit, és inflexible amb el seu assistent Yushiro, a qui educa contra la violència i sovint li recrimina accions que no s'ajusten als seus valors.

És un dels pocs dimonis que, després de la vida humana, continua sent capaç d'experimentar fins a cert punt emocions humanes.

Malgrat la seva personalitat amable i afectuosa, na Tamayo mostra el seu costat més cruel en enfrontar-se amb en Muzan Kibutsuji. Segons el mateix Muzan, aquesta personalitat perversa era l'habitual en na Tamayo en els primers anys després d'haver-se convertit en dimoni, fins que de mica en mica va anar esdevenint una dona sàvia i considerada. Tot i això, com s'aprecia en els flaixbacs de centenars d'anys abans que en Muzan s'enfrontàs amb en Yoriichi Tsugikuni, na Tamayo ja mostrava una personalitat més dòcil, segurament a conseqüència d'haver-se adonat que li era impossible derrotar en Muzan amb el seu poder **per a venjar la seva família**. En tot cas, això canvia en presenciar l'immens poder d'en Yoriichi i ser testimoni que gairebé és capaç de matar en Muzan. El desig de venjar la seva família torna a cremar amb força dins na Tamayo d'ençà d'aquest moment.

## Habilitats

Encara que s'arriben a conèixer poques habilitats de na Tamayo, atès que **havia estat l'ajudant personal d'en Muzan Kibutsuji** abans d'intentar-lo matar i de la formació de les Dotze Llunes Demoníaques, es pot deduir que és un dimoni molt longeu i poderós.

### Coneixements medicinals

Més enllà de comptar amb la capacitat d'alterar el seu propi cos per tal de poder sobreviure amb molt poca quantitat de sang humana, na Tamayo demostra alts coneixements en matèria medicinal. Va ser capaç de convertir en Yushiro, essent aquest un malalt terminal, en dimoni sense fer servir sang d'en Muzan Kibutsuji. Més endavant és capaç de revertir el procés quan tracta l'home que es troben durant l'arc d'Asakusa. Una altra demostració en aquest sentit la trobam quan ajuda a na Shinobu Kocho a saturar el seu cos **amb verí mortal de glicina** sense que això li provoqui cap efecte negatiu, una tàctica que la Pilar utilitza més tard amb èxit contra en Doma, la Segona Lluna Superior.

* **Anticoagulant per a sang de dimoni**. Amb aquest anticoagulant aconsegueix evitar que una tècnica de sang demoníaca pugui seguir afectant el cos d'un humà. En Yushiro guareix amb aquest medicament en Zenitsu després de lluitar contra en Kaigaku.
* **Antídot per a revertir la condició de dimoni**. Gràcies a l'ajuda de na Shinobu i en Yushiro, na Tamayo pot desenvolupar un medicament capaç de revertir els efectes d'una transformació d'ésser humà en dimoni, cosa que inicialment es creia impossible, fins i tot així ho creia en Muzan Kibutsuji.
* **Medicina d'envelliment**. Qui la consumeix envelleix cinquanta anys per minut.

### Art demoníaca

**Sang il·lusòria** (血, *Wakuchi*). Branca creada per na Tamayo de tècniques de sang demoníaca que, amb la seva pròpia sang, crea efectes diversos sobre els objectius.

* **Flaire de fantasia visual** (視覺夢幻の香, *Shikaku Mugen no Kō*). Crea al·lucinació que dificulta la visió dels afectats amb bells patrons florals.
* **Flaire màgica d'ensomni** (白日の魔香, *Hakujitsu no Makō*). Actua com un sèrum de la veritat: deteriora les funcions cerebrals, impedeix contar mentides i conservar secrets.

## Curiositats

* El seu nom conté el kanji de "perla, gemma, joia" (珠, *tama*) i el de "món" (世, *yo*).
* Té com a mínim 500 anys, ja que era present en el temps d'en Yoriichi Tsugikuni; en algun moment abans d'aquella època esdevingué dimoni.
* Després de conèixer en Yoriichi, sobreviu durant un temps alimentant-se d'animals i de cadàvers humans fins que fa la transició a la sang humana. Refusa obeir el seu instint demoníac i no ataca mai els humans, per molt de dolor que patesqui.
* És tan pulcra i endreçada que no pot sofrir els ambients desordenats o bruts: la desconcentren.

## Referències

1. ↑ *Kimetsu no Yaiba* Manga: Capítol 15 (pàg. 8-9)
2. ↑ *Kimetsu no Yaiba* Manga: Capítol 15 (pàg. 14)
3. ↑ *Kimetsu no Yaiba* Manga: Capítol 127
4. ↑ *Kimetsu no Yaiba* Manga: Capítol 146
5. ↑ *Kimetsu no Yaiba* Manga: Capítol 193